En lokal planteavler er kommet i karambolage med Roskilde kommune og Roskildefestivalen. De har udset sig hans jord, og har lavet en lokalplan, der skal tvinge ham til at makke ret. Heldigvis har han gjort oprør mod tyranniet ved at lave sin egen festival, så han lever op til kommunens absurde lokalplan.

»Kommunen har efter min mening danset efter festivalens pibe. Roskilde Festival har fået kommunen til at lægge en ny lokalplan, der gør, at de kan planlægge på mit område, uden at eje mit område. Kommunen har besluttet, mod min vilje, at en del af mit areal skal bruges til festivalformål i stedet for som havecenter. Derfor måtte jeg jo arrangere min egen festival«, siger Keld Bjergegaard.

Roskilde Kommune bekræfter, at der er vedtaget en ny lokalplan, faktisk så sent som i onsdags, som indebærer, at man skal bruge cirka halvdelen af Keld Bjergegaards jord.

Planen er en mere permanent udnyttelse af Dyrskuepladsen, hvor Roskilde Festival holder til, hvilket kræver opbygning af blandt andet nye scener.

»Det er en lokalplan, der er lavet for at fremme højt prioriterede politiske mål. Vi er en musikby, og vi har aldrig lagt skjul på, at Roskilde Festival er en bærende aktør og event. Det skammer vi os ikke over, siger kommunaldirektør i Roskilde Kommune, Henrik Kolind.

Kommunen vil gerne forhandle med Keld Bjergegaard om et køb af hans areal. Lykkes det ikke, har man ifølge planloven mulighed for at ekspropriere.